
   Forord
  

  
   Helsestasjon, skolehelsetjeneste og helsestasjon for ungdom (HFU) er lovpålagte tjenester som alle landets kommuner plikter å tilby sine innbyggere. Tjenestene skal fremme helse og gode sosiale og miljømessige forhold, forebygge sykdom og skade, utjevne sosiale helseforskjeller samt forebygge, avdekke og avverge vold, overgrep og omsorgssvikt. Slik blir tjenesten en hjørnesten i kommunenes folkehelsearbeid og sentral i arbeidet med å nå FNs bærekraftsmål nr. 3, god helse og livskvalitet i befolkningen. Boken du nå holder i hånden, retter seg mot studenter og yrkesutøvere innenfor arbeidsfeltet helsestasjon, skolehelsetjeneste og HFU, men er også aktuell for andre med interesse for praktisk helsefremmende og forebyggende arbeid blant barn, unge og deres familier. Boken berører et bredt spekter innenfor helsefremmende og forebyggende arbeid i barne- og ungdomsbefolkningen. Kapitlene omhandler tema som spenner fra hverdagslige utfordringer som spedbarnssøvn, via helsekompetansens kraft i arbeidet med barn og unge til alvorlige anliggender som vold og overgrep.
  

  
   Hensikten med denne boken er å formidle aktuelt og praksisnært innhold, og slik medvirke til en kunnskapsbasert praksis i helsestasjons-, skolehelsetjenesten og HFU. Kapitlene viser til nyere forskning som kan legge grunnlag for god praksis. Enkelte kapitler er svært praksisnær, for eksempel Solveig Ude sitt kapittel om vold mot barn, med verdifulle eksempler fra utfordrende saker i møte med barn og familier gjennom et langt arbeidsliv. Med dette bygger boken opp under kunnskapsbasert praksis som en integrering av beste tilgjengelige forskning, klinisk ekspertise og brukernes egenskaper, bakgrunn og ønsker.
  

  
   Det har vært en vanskelig prosess å velge ut hvilke områder og tema som skulle få plass innenfor bokens permer. Prioritering er en stadig aktuell problemstilling i hverdagen, både i en klinisk hverdag og når man skriver bok. Når noe prioriteres inn, er det andre tema som ikke har fått plass, uten at det betyr at det ikke er viktig. På området ammeveiledning henviser vi til nettkurset AmmE-læring, utviklet av NTNU og Enhet for amming ved Folkehelseinstituttet (FHI).
  

  
   For å få inn ny og oppdatert kunnskap sammen med gode eksempler fra en praktisk hverdag har vi henvendt oss til eksperter på ulike områder innenfor feltet barn og unge. Vi ønsker å rette en stor takk til alle kapittelforfatterne for deres uvurderlige bidrag for å få dette til å bli den boken vi ønsket: en praksisrettet bok nyttig for yrkesutøvelsen i helsestasjoner, skolehelsetjenesten og HFU. Vi håper både studenter, ansatte ved helsesykepleierutdanningene og helsesykepleiere i praksis finner boken nyttig, sammen med alle andre med interesse for barn og unge.
  

  
   Stor takk til kolleger ved NTNUs institutt for helsevitenskap Ålesund og institutt for samfunnsmedisin og sykepleie som velvillig har stilt opp, diskutert, lest og gitt innspill til flere av tekstene. En varm takk til helsestasjonstjenesten i Trondheim kommune for samarbeid og hjelp til fotografering til kapittel 3 om oral helse hos barn 0–3 år.
  

  
   Vi vil også takke Fagbokforlaget for at de trodde på ideen vår, og en spesiell takk til fagredaktør Mette Paasche Kolbjørnsen for konstruktive innspill, støtte og oppmuntring i arbeidet med boken. Også en stor takk til fagkonsulentene til Fagbokforlaget for gode tilbakemeldinger. Til slutt vil vi takke Det faglitterære fond for økonomisk støtte til skriveprosjektet.
  

  
   God lesning!
  

  
   Ålesund/Trondheim 11. august 2023
  

  
   Berit Misund Dahl og Hanne Nissen Bjørnsen

   Kapittel 1
  

  
   
    
    
    Helsesykepleier som samfunnsaktør
   
  

  
   
   
   Ingeborg Berg-Olstad
  

  
   Dette kapittelet dreier seg om hva helsesykepleier kan bidra med som samfunnsaktør
   
   
   i ­arbeidet for barn og unges oppvekstsvilkår og for det forebyggende og helsefremmende arbeidet lokalt og nasjonalt. Kapittelet tar sikte på å gi innblikk for videre arbeid for å bli en tryggere samfunnsaktør og forhåpentligvis inspirasjon til å sette i gang.
  

  
   
   
   Hvorfor være en samfunnsaktør?
  

  
   NSFs yrkesetiske retningslinjer for sykepleiere nr. 6 sier at «sykepleieren deltar aktivt i den offentlige debatt og bidrar til at faglige og etiske vurderinger legges til grunn for sosial- og helsepolitiske beslutninger». Videre skal sykepleieren engasjere seg i den sosiale og helsepolitiske utviklingen både lokalt, nasjonalt og internasjonalt (Norsk Sykepleierforbund, u.å.-a). Dette viser at det er naturlig å være samfunnsaktør og premissleverandør – både som sykepleier og som helsesykepleier.
  

  
   Lovverket gir også forventninger om å være samfunnsaktør. Forskrift om helsefremmende og forebyggende arbeid i helsestasjons- og skolehelsetjenesten sier for eksempel at tjenesten skal bidra til kommunens oversikt over helsetilstanden til befolkningen på gruppenivå (Forskrift om helsestasjons- og skolehelsetjenesten, 2018). Tjenesten skal bidra med kunnskap som identifiserer ressurser og utfordringer, som kan omfatte opplysninger om og vurderinger av befolkningssammensetning, oppvekst- og levekårsforhold, fysisk, biologisk, kjemisk og sosialt miljø, skader og ulykker, helserelatert atferd og helsetilstand.
  

  
   At helsestasjons- og skolehelsetjenesten skal bidra til kommunens oversikt over helsetilstanden
   
   
   til befolkningen, er naturlig. Tjenesten møter nært alle barn, ungdom og foreldre i kommunen og har stor mulighet for å avdekke både utfordringer og styrker. Helsesykepleieres førstehåndskunnskap
   
   
   om barne- og ungdomsbefolkningen gjør også at helsesykepleiere tidlig kan fange opp trender i befolkningen.
  

  
   Helsesykepleier har tillit i befolkningen, og foreldre forteller at de opplever helsesykepleier som bindeledd både mellom barn og foreldre, mellom elev og skole, og mellom instanser (Landsgruppen av helsesykepleiere, 2015). Dette gir en unik mulighet til å bidra i den offentlige debatten på vegne av barn og unge, til relevante beslutningstakere innenfor helsestasjons- og skolehelsetjenesten, skoler, barnehager, kommunal ledelse ellers og til myndigheter på nasjonalt nivå. Denne kunnskapen vil løfte frem barn og unges behov, slik at vedtak som fattes, er basert på tilstrekkelig grunnlag.
  

  
   Kunnskap og trygghet i rollen som samfunnsaktør vil også gi en tryggere og tydeligere helsesykepleieprofesjon
   
   
   , gjennom flere initiativ til utvikling av forebyggende helsetjenester og gode oppvekstsvilkår
   
   
   for barn og unge, men også gjennom tydeliggjøring og synliggjøring overfor politikerne om arbeidet som blir gjort i tjenesten. Det vil kunne føre til at helsesykepleiere fremstår som tydeligere og tryggere helsepersonell i møte med samarbeidspartnere, kollegaer og brukere av tjenesten også i andre sammenhenger enn i offentlige debatter.
  

  
   Samfunnsaktørrollen handler altså om å stå opp for barn, unge og familier, og er en viktig del av helsesykepleiers mandat. Å være samfunnsaktør for barn og unge vil utvikle en bedre helsestasjons- og skolehelsetjeneste, og slik bidra til at barn, unge og familier kan oppnå best mulig helse, livskvalitet og trivsel (Ersvik, 2017).
  

  
   
   
   Hvilken kunnskap hjelper deg til å være en god samfunnsaktør?
  

  
   Rollen som samfunnsaktør krever både kunnskaper, ferdigheter og holdninger, og helsesykepleiere bør være tydelige samfunnsaktører på et kunnskapsbasert grunnlag.
  

  
   
   
   Lovverk
   
   
   og politiske strategier
  

  
   Det kan være krevende å få oppmerksomhet om saker, og det pågår en kontinuerlig kamp om ressurser fra ulike fag og sektorer. I denne forbindelsen er det nyttig å kjenne til lov- og rammeverk for å formulere gode faglige budskap tilpasset ulike arenaer. Lovverket gir noen plikter og rettigheter, som også gir muligheter i argumentasjon og kommunikasjon. Statistikk, lover og rammeverk er samtidig dynamisk, og endrer seg i takt med samfunnet og politisk arbeid. Det samme gjelder politiske strategier, planer og hvem som er folkevalgte nasjonalt eller lokalt.
  

  
   Det er flere lover, forskrifter og retningslinjer man bør kjenne til, og som er nyttige å bruke i samfunnsaktørrollen for best mulig ivaretagelse av barn, unge og familier. Kunsten er å kjenne til innholdet i lovverket, og bruke dette i argumentasjon for bedre tjenester. For eksempel at:
  

  
   	
    
     •
    
    Helse- og omsorgstjenesteloven krever at alle kommuner skal ha en helsestasjons- og skolehelsetjeneste, og er en lovpålagt tjeneste (Helse- og omsorgstjenesteloven, 2011).
   

   	
    
     •
    
    Forskrift om helsefremmende og forebyggende arbeid i helsestasjons- og skolehelsetjenesten stiller krav til at tjenesten skal bidra til kommunens oversikt over helsetilstanden og faktorer som kan virke inn på helsen (Forskrift om helsestasjons- og skolehelsetjenesten, 2018, § 9).
   

   	
    
     •
    
    Nasjonal faglig retningslinje for det helsefremmende og forebyggende arbeidet i helsestasjon, skolehelsetjeneste og helsestasjon for ungdom beskriver forventninger til det lovpålagte innholdet i tjenesten. Disse anbefalingene er eksempler på god praksis, og valg av løsninger som i stor grad avviker fra retningslinjen, bør begrunnes og dokumenteres (Helsedirektoratet, 2017).
   

  

  
   I tillegg til å anvende aktuelt lovverk til å videreutvikle tjenesten er det lurt å kjenne til politiske føringer
   
   
   og strategier. Listen er ikke utømmelig, men eksempler er folkehelseprofiler, utredninger/NOU, opptrappingsplaner, stortingsmeldinger, proposisjoner, sentrale forskrifter og rundskriv. Slike føringer og strategier kan underbygge saker man ønsker å få belyst.
  

  
   Man kan også påvirke politiske føringer før de blir vedtatt. Det kan være gjennom å svare på offentlige høringer eller sette seg inn i ulike politiske partiprogram. Man trenger ikke være medlem av politiske partiene, men kan påvirke gjennom å etterspørre helsestasjons- og skolehelsetjenesten i partiprogrammene. Er tjenesten allerede nevnt i partiprogrammet, kan man ta kontakt og dele kunnskap om barn og unge i kommunen. Bidrag som å beskrive barne- og ungdomspopulasjonen er avgjørende om lokale politikere skal kunne gjøre begrunnede valg og prioriteringer.
  

  
   
   
   Det kommunale systemet
  

  
   Gjennom kunnskap og oversikt over kommunale systemer vil man kunne bli en tydeligere samfunnsaktør. Setter man seg inn i oppbyggingen av det politiske og administrative systemet
   
   
   i kommune og fylkeskommune, er det lettere å vite hvem man skal snakke med om hva. Det er forskjell på kommunedirektør og det administrative systemet, og de lokale politikerne (Bjørnå, 2021). Enkelt sagt er det politikerne som bestemmer/beslutter, og administrasjonen som gjennomfører.
  

  
   Helsesykepleiere kan bruke sin oversikt over helsetilstanden til befolkningen, samt lovverk, tilsynsrapporter og statistikk, til å fremme barn og unges sak i kommunale budsjett- og beslutningsprosesser. Kommunal budsjettprosess er et eksempel på at påvirkning må gjøres på riktig tidspunkt, og at helsesykepleiers kunnskap må presenteres på riktig tidspunkt i et budsjettarbeid. Det er mindre sannsynlig å få gjennomslag om informasjonen kommer etter et vedtak, enn i forarbeidet. Sjekk ut datoer i kommunen, og lag en strategiplan. Slik kan man som leder eller helsesykepleier argumentere på et kunnskapsbasert grunnlag for å satse på tjenester til barn og unge i budsjettprosesser og andre administrative og politiske beslutningsnivåer.
  

  
   
   
   Faglig forsvarlighet
  

  
   Helsepersonelloven definerer faglig forsvarlighet
   
   
   som «helsepersonell skal utføre sitt arbeid i samsvar med de krav til faglig forsvarlighet og omsorgsfull hjelp som kan forventes ut fra helsepersonellets kvalifikasjoner, arbeidets karakter og situasjonen for øvrig» (Helsepersonelloven, 2001, § 4). Kravet om forsvarlighet er en rettslig standard og innebærer at innholdet bestemmes av normer utenfor loven som fagkunnskap og nasjonale retningslinjer. Forsvarlighetskravet krever at tjenestene holder tilfredsstillende kvalitet, ytes i tide og har et tilstrekkelig omfang. Begrepet forsvarlighet er en faglig, etisk og rettslig norm for hvordan den enkelte bør utøve arbeidet (Norsk Sykepleierforbund, u.å.-b). Ved hjelp av anbefalinger i nasjonal faglig retningslinje for helsestasjon, skolehelsetjeneste og helsestasjon for ungdom kan faglig forsvarlighet konkretiseres (Helsedirektoratet, 2017).
  

  
   Om man som leder eller helsesykepleier opplever at helsestasjons- og skolehelsetjenesten ikke oppfyller forsvarlighetskravet, bør man bruke rollen som samfunnsaktør og talsperson for barn og unge.
  

  
   Man kan for eksempel:
  

  
   	
    
     •
    
    bruke kommunens avvikssystemer
   

   	
    
     •
    
    melde fra skriftlig til nærmeste leder via tjenestevei
   

   	
    
     •
    
    etterspørre internkontroll og kvalitetsforbedring i kommunen
   

   	
    
     •
    
    etterspørre og foreslå ROS-analyse
   

   	
    
     •
    
    informere lokale politikere om situasjonen til barn og unge i kommunen.
   

  

  
   Faglig forsvarlighet er et tema som gjerne dukker opp når ressursene er knappe og rammevilkårene trange. Ved bruk av systemene for kvalitet og internkontroll kan du arbeide for best mulig tilbud til barn, unge og deres familier. Eksemplene på at faglig forsvarlighet ikke oppfylles, er mange, det kan for eksempel være konsekvenser av lite ressurser som gir fare for feilvaksinering, mangelfulle konsultasjoner, lav tilgjengelighet i skolen eller manglende prosedyrer. Kommuniser hvordan ressurs- og risikofaktorer påvirker barn og unges helse og oppvekst, og begrunn bekymringen gjennom kravet til faglig forsvarlig tjeneste.
  

  
   
   
   Hvordan blir en god samfunnsaktør?
  

  
   Det er altså forventninger til helsesykepleiere når det gjelder det å være en samfunnsaktør – både fra brukere av tjenesten, fra myndigheter og politikere. Mange kan oppleve at begrepet samfunnsaktør er fremmed og noe «alle andre» gjør bedre enn dem selv. Spesielt i en travel hverdag som helsesykepleier kan det være utfordrende å innta et fugleperspektiv
   
   
   . Å være samfunnsaktør krever ikke at man er aktiv politiker eller valgt leder i en organisasjon, men derimot at man er en samfunnsaktør i rollen som helsesykepleier.
  

  
   
   
   Lag en strategi
  

  
   I rollen som talsperson er forberedelse viktig, og en god plan kan påvirke om du får gjennomslag eller ikke. Det finnes ulike modeller som kan benyttes. Kommunikasjonsstrategi
   
   
   er et fag i seg selv, og har blitt en mer og mer sentral del av fagpolitisk arbeid. En strategi bør bestå av hva, hvorfor og hvordan. Ha konkrete mål, og tenk gjennom hvilket budskap og mål som er viktigst. Begrunn med faglige argumenter hvorfor det er viktig, og lag en plan på hvordan nå frem med budskapet. En strategiplan inneholder ulike punkter ut ifra mål og hvilke muligheter som finnes,
   
   
   se figur 1.1.
  

  
   [image: Figure]
   
    
     Figur 1.1
    
    Strategiplan.
   

  

  
   Punkter som mål, målgruppe, arena og virkemidler bør også tas med i strategiplanen. Virkemidler kan for eksempel være å involvere egen ledelse i kommunen, delta i kommunestyre, delta på foreldremøter/personalmøter, ha dialog med partier og organisasjoner, stå på stand, bruke media eller skrive debattinnlegg og kronikk. Virkemidlene er mange, og det er viktig å definere hvilke som er best å bruke i hver enkel sak.
  

  
   
   
   Informer kommunal og politisk ledelse
  

  
   Det er naturlig at helsesykepleiere er aktive samfunnsaktører for barn og unge i egen kommune. Helsestasjons- og skolehelsetjenesten har nærheten til brukerne av tjenesten og må peke på rammebetingelsene og ressursene for å drifte tjenesten forsvarlig og godt. Det er vår plikt å beskrive utfordringsbildet og vise hvordan dette virker inn på tjenestetilbudet – og dermed også barn og unges oppvekstsvilkår.
  

  
   Ledelse av kommunal tjeneste trenger oversikt over helsetilstand, påvirkningsfaktorer, folkehelseutfordringer og ressurser, slik at de kan planlegge og gjennomføre effektive tiltak og ta gode beslutninger. God oversikt bidrar til treffsikre tiltak når de faktiske utfordringene legges til grunn for folkehelsearbeidet. Helsesykepleiere bør derfor løfte faglige og ressursmessige utfordringer i tjenesten opp på riktig leder- og beslutningsnivå. Bruk tjenestevei, vær godt forberedt, og sørg for bred forankring
   
   
   og oppslutning av budskap blant kollegaer. Bruk gjerne tillitsvalgte til å fronte saker det kan bli mye støy rundt, og samarbeid rundt hvem som fronter, og hvem som innhenter informasjon til saker.
  

  
   Helsesykepleiers blikk ønskes også inn i politiske prosesser. Politikerne trenger, og forventer, at vi deler vår kunnskap. Vi skal levere kunnskap til lokale beslutningstakere og politikere, også i de tilfellene der det ikke etterspørres. Hva som er godt nok for en kommunepolitiker, kan være annerledes enn fra et helsesykepleierperspektiv. Da er det viktig å jobbe med å beskrive og forklare utfordringene.
  

  
   Helsesykepleiere skal fremme saker til beste for befolkningens helse i politikkutforming og beslutningsprosesser
   
   
   . Det vil noen ganger innebære å ta kontakt med lokale politikere. Å snakke med politikere betyr ikke at man er illojal. I Norge er det ytringsfrihet, også for helsesykepleiere. Det er likevel ikke et mål i seg selv å unngå tjenestevei, da ledelse og kommunen også trenger helsesykepleiers kompetanse på og oversikt over barn og unge i kommunen. Informer ledelsen før du kontakter lokalpolitikerne.
  

  
   Tips til forberedelser:
  

  
   	
    
     •
    
    Inviter en politiker til en kaffe.
   

   	
    
     •
    
    Presenter saken slik at den får en positiv politisk fordel for politikeren.
   

   	
    
     •
    
    Presenter utfordringer først, og ikke velg for mange! Helst bare én.
   

   	
    
     •
    
    Presenter løsninger når utfordringen er anerkjent som et problem.
   

   	
    
     •
    
    Finn gode eksempler på og suksesshistorier om løsningene.
   

  

  
   
   
   Bruk media
  

  
   Media er viktig, men ikke det første forumet man bruker om det er behov for å påpeke feil eller mangler i tjenesten. Det å være i media
   
   
   handler om forberedelse og trening. Unngår du journalister, har du ikke innflytelse
   
   
   på hvordan saken blir dekket. Det er likevel ikke mulig for alle å ha ofte kontakt med media, og andre virkemidler kan oppleves mer naturlig.
  

  
   Råd i mediehåndtering:
  

  
   	
    
     •
    
    Forbered historien du ønsker å kommunisere. Fortell én historie om gangen, unngå stammespråk, og fortell en historie som er lett å forstå og gjerne knyttet til et aktuelt tema.
   

   	
    
     •
    
    Allier deg med andre.
   

   	
    
     •
    
    Vær tilgjengelig: Inviter på kaffe, kontakt journalister personlig, og bygg et kontaktnett.
   

   	
    
     •
    
    Vær på tilbudssiden når journalister spør, med mindre sterke saklige grunner tilsier noe annet. Vær så hjelpsom som situasjonen tillater.
   

   	
    
     •
    
    Vær strategisk i svarene. Om du får et spørsmål, kan du si: «Ja, jeg kommer til det, men la meg først si noe om hva som er viktig for oss …»
   

   	
    
     •
    
    Be om sitatsjekk.
   

   	
    
     •
    
    Kommuniser samme budskap over tid.
   

  

  
   
   
   Oppsummering
  

  
   Det finnes flere virkemidler
   
   
   for å skape engasjement rundt barn og unge enn det som er beskrevet i dette kapittelet, og listen er ikke uttømmelig. Det kan være å skrive kronikker eller debattinnlegg om aktuelle saker. Det kan være å skrive om universelle helsetema som spaltist. Det kan også være å bli med i en faggruppe eller organisasjon, svare på offentlige høringer, gi innspill og bidra i ulike prosjekter. Samfunnet og mulighetene endrer seg, for eksempel når det gjelder bruk av sosiale medier. Noen har et stort nettverk de kan bruke, mens andre er dyktige skribenter. Bruk dine styrker, og vær kreativ!
  

  
   Avslutningsvis kan denne oversikten fra tidligere leder i Landsgruppen av helsesykepleiere oppsummere arbeidet i rollen som samfunnsaktør (Waldum-Grevbo, 2015):
  

  
   Som helsesykepleier får jeg gjennomslag
   
   
   når jeg:
  

  
   	
    
     •
    
    viser engasjementet mitt overfor alle rundt meg
   

   	
    
     •
    
    våger å hive meg på og legger bort all sjenanse
   

   	
    
     •
    
    er tydelig i budskapet mitt så alle forstår
   

   	
    
     •
    
    jobber planmessig og utholdende for å nå målene jeg tror på
   

   	
    
     •
    
    sørger for at politikere kjenner behovene og hva vi kan bidra med
   

   	
    
     •
    
    systematisk bruker all tilgjengelig dokumentasjon for å underbygge kravene våre
   

   	
    
     •
    
    er pådriver for tverrfaglig samarbeid til barn og unges beste
   

   	
    
     •
    
    sørger for god forankring i ledelsen for hva vi ønsker å oppnå
   

   	
    
     •
    
    bruker media aktivt til å få frem positive budskap om resultater og muligheter
   

   	
    
     •
    
    heier andre helsesykepleiere frem

